บาทปิด30.72/79 แข็งค่าสุดรอบ5เดือน
ธนาคารกรุงเทพ รายงาน เงินบาทปิด 30.72/79 แข็งค่าสุดในรอบ 5 เดือน แนวโน้มยังแข็งค่าต่อ
14 ก.ย. 2555

ธนาคารกรุงเทพ รายงาน เงินบาทปิด 30.72/79 แข็งค่าสุดในรอบ 5 เดือน แนวโน้มยังแข็งค่าต่อ
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้อยู่ที่ระดับ 30.72/79 บาท/ดอลลาร์ แข็งค่าขึ้นจากช่วงเช้าที่เปิดตลาดที่ระดับ 30.80/83 บาท/ดอลลาร์
เงินบาทปรับตัวแข็งค่าขึ้นมากหลังจากรับข่าวที่ธนาคารกลางสหรัฐ(เฟด) ตัดสินใจประกาศมาตรการ QE รอบที่ 3 เพื่อหวังช่วยในการกระตุ้นเศรษฐกิจในสหรัฐฯ ขณะที่ในช่วงวันหยุดจะมีปัจจัยใหม่จากฝั่งยุโรปเข้ามาแทนที่ กล่าวคือ การประชุมรัฐมนตรีคลังยุโรปซึ่งจะมีการหารือกันถึงข้อเสนอของคณะกรรมาธิการยุโรปเรื่องการจัดตั้งหน่วยงานกำกับดูและธนาคารพาณิชย์ของยุโรป ที่มีจุดประสงค์เพื่อแก้ปัญหาวิกฤตหนี้ให้ได้อย่างเด็ดขาด
อนึ่ง เงินบาทปิดตลาดวันนี้ถือว่าแข็งค่าสุดในรอบ 5 เดือนที่ผ่านมา 
ส่วนความเคลื่อนไหวของค่าเงินสกุลหลักต่างประเทศช่วงปิดตลาดเย็นนี้อยู่ที่ระดับ 77.90/78.20 เยน/ดอลลาร์ ส่วนเงินยูโรอยู่ที่ระดับ 1.3050/3072 ดอลลาร์/ยูโร
นักบริหารเงิน คาดว่า เงินบาทยังมีโอกาสแข็งค่าต่อ แต่ทั้งนี้ต้องขึ้นอยู่กับผลประชุมรัฐมนตรีคลังยุโรปที่จะออกมาในคืนวันเสาร์ด้วยว่าจะมีทิศทางอย่างไร โดยมองกรอบเงินบาทสำหรับต้นสัปดาห์หน้าไว้ที่ 30.50-30.90 บาท/ดอลลาร์